**Taiwanserov** (*Capricornis swinhoei*) er en småvokst monotypisk geiteantilope i slekten serovgeiter (*Capricornis*) som inngår i tribuset sauer og geiter (Caprini) i kvegfamilien (Bovidae). Arten er livskraftig og endemisk for de østlige fjellene på Taiwan, men man vet lite om hvor stor totalbestanden er.

Taksonomi
---------

Ukjent kjønn
En relativt nylig publisert reklassifiseringsstudie av goraler og serovgeiter bekrefter definitivt at taiwanserov er en selvstendig art, men tidligere ble den ofte regnet som en underart av japanserov (*C. crispus*). Mori, Nerva & Lovari (2019) hevder også at rødserov (*C. rubidus*) og taiwanserov er søsterarter og trolig etterkommere av ei eldre slektslinje på fastlandet.

Biologi
-------

Taiwanserov ligner mer på goraler enn hva andre serovgeiter gjør, men arten gjenkjennes på sine karakteristiske preorbitale duftkjertler. Arten har lite kjønnspreg, så det kan være vanskelig å se forskjell på kjønnene. Bukker og geiter lar seg lettest skille gjennom forskjeller i genitalia og på bukkenes typisk mer slitte hornspisser.

Taiwanserov er den minste av alle serovgeitene og har en kroppslengde på cirka 95–102 cm og en skulderhøyde rundt 50–70 cm. Halen er kort og måler kun 6–7,5 cm. Horna vokser i ei bakovervendt svak bue og er korte, typisk kun 7,4–11,2 cm lange. Arten veier cirka 18–30 kg.

Pelsen er ganske kort og nærmest litt krøllet, og fargen er brun eller gråbrun til rødbrun, med tydelig mørkere underside og ekstremiteter. Arten mangler imidlertid man. Snutepartiet under snuten, hele underkjeven og strupen til litt ned på halen er lysere gråhvit til blekbrun i fargen. Ørene har lys innside og er ganske lange, oppreiste og forholdsvis spisse. Begge kjønn bærer horn.

Taiwanserov er endemisk for de østlige fjellene på Taiwan, ei fjellrekke som strekker seg i nesten hele øyas lengde. Habitatet består av bratte fjellskråninger og klippeplatåer, typisk i høyder omkring 50–3 900 moh, inkludert de steile områdene like under Yushan, Taiwans høyeste fjelltopp. Imidlertid okkuperer de fleste populasjonene i dag regioner som ligger høyere enn 1 000 moh. fordi lavere høyder som oftest er okkupert av mennesker.

Inndeling
---------

Inndelingen følger Mori, Nerva & Lovari (2019), men det knytter usikkerhet til noen varianter.

**Treliste**
* Artiodactyla, klovdyr
	+ Bovidae, kvegfamilien
		- Antilopinae, (antiloper, gaseller og deres nærmeste slektninger)
			* Caprini, sauer og geiter
				+ *Capricornis*, serovgeiter
					- *C. crispus*, japanserov
					- *C. sumatraensis*, sumatraserov (fastlandsserov)
					- *C. swinhoei*, taiwanserov
					- *C. rubidus*, rødserov

Referanser
----------

1. 1 2 3 4  Chiang, P.J. & Pei, K.J-C. 2008. *Capricornis swinhoei*. *The IUCN Red List of Threatened Species* 2008: e.T3810A10096148.. Downloaded on 22 October 2020.
2. 1 2 3 4 5 6 7  Castelló, José R. (2016) Princeton Field Guides – *Bovids of the World: antelopes, gazelles, cattle, goats, sheep, and relatives*. p. 428–441. Princeton University Press, Princeton and Oxford 2016. ISBN 978-0-691-16717-6
3. 1 2 3  Mori, E. Nerva, L. & Lovari, S. (2019). Reclassification of the serows and gorals: the end of a neverending story?. *Mammal Review*, **49**(3), 256-262. DOI:
4. ↑  Li, G. Sun, N. Swa, K. Zhang, M. Lwin, Y. H. & Quan, R. C. Phylogenetic reassessment of gorals with new evidence from northern Myanmar reveals five distinct species. *Mammal Review*, **50**(4) 325-330. DOI:

Eksterne lenker
---------------

* (en) *Taiwanserov* i Encyclopedia of Life Rediger på Wikidata

* (en) *Taiwanserov* i Global Biodiversity Information Facility Rediger på Wikidata

* (en) *Taiwanserov* hos ITIS Rediger på Wikidata

* (en) *Taiwanserov* hos NCBI Rediger på Wikidata

* (en) *Kategori:Capricornis swinhoei* – bilder, video eller lyd på Wikimedia Commons Rediger på Wikidata

* *Capricornis swinhoei* – detaljert informasjon på Wikispecies Rediger på Wikidata

  


|  |  |
| --- | --- |
| Oppslagsverk/autoritetsdata | Encyclopædia Britannica
 |